CELEX: 62014TN0512
Language: fi
Date: 2014-06-26 00:00:00
Title: Asia T-512/14: Kanne 26.6.2014 – Green Source Poland v. komissio

10.11.2014   
            
            
               FI
            
            
               Euroopan unionin virallinen lehti
            
            
               C 395/50
            
         
      Kanne 26.6.2014 – Green Source Poland v. komissio
      (Asia T-512/14)
      (2014/C 395/63)
      Oikeudenkäyntikieli: englanti
      
         Asianosaiset
      
      
         Kantaja: Green Source Poland sp. z o.o. (Warsova, Puola) (edustajat: asianajajat M. Merola ja L. Armati)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan riitautetun päätöksen
               
            
                  —
               
               
                  velvoittamaan komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kantaja vaatii kanteessaan unionin yleistä tuomioistuinta kumoamaan 7.4.2014 tehdyn komission päätöksen C(2014) 2289 final, jossa komissio kieltäytyy myöntämästä Euroopan aluekehitysrahastosta taloudellista tukea ehdotetulle, biopolttoaineiden valmistukseen tarvittavien biokomponenttien innovatiivisen valmistusteknologian hankintaa ja toteuttamista (Purchase and implementation of innovative manufacturing technology of biocomponents to produce biofuels) koskevalle suurhankkeelle, joka on osa Innovatiivinen talous -nimistä toimintaohjelmaa, joka koskee Puolan lähentymistavoitteiden mukaista rakenteellista apua.
      Kanteensa tueksi kantaja vetoaa kuuteen kanneperusteeseen.
      
                  1.
               
               
                  Ensimmäinen kanneperuste, joka perustuu väitteeseen, että komissio on ylittänyt asetuksen N:o 1083/2006 (1) 41 artiklaan perustuvan toimivaltansa ja loukannut oikeusvarmuuden periaatetta ja suhteellisuusperiaatetta antaessaan sitovan vaikutuksen epäsuoria maankäytön muutoksia koskevasta direktiivistä tehdylle ehdotukselle, jota ei ole vielä hyväksytty. Kantaja väittää, että epäävä päätös ei tosiasiassa perustu siihen, että hankkeelta, joka on ensimmäisen sukupolven tuotantokeino biopolttoaineiden valmistamiseksi elintarvikkeista, puuttui korkea innovatiivisuuden aste, vaan siihen, että hanke ei ole yhteensopiva epäsuoria maankäytön muutoksia koskevasta direktiivistä tehdyn ehdotuksen (2) kanssa, sillä ehdotuksessa edistetään toisen sukupolven biopolttoaineita, joita valmistetaan muista viljelytuotteista kuin elintarvikkeista. Komissio nojautui siten tulevaan lainsäädäntöön evätessään rahoituksen Euroopan aluekehitysrahastosta.
               
            
                  2.
               
               
                  Toinen kanneperuste, joka perustuu perusteluvelvollisuuden laiminlyöntiin ja ilmeiseen arviointivirheeseen, koska komissio katsoi, että epäsuoria maankäytön muutoksia koskevasta direktiivistä tehdyssä ehdotuksessa asetetaan kyseenalaiseksi ehdotetun tehtaan kannattavuus. Kantaja väittää, että komissio on virheellisesti katsonut, että tehtaan pitkän aikavälin kannattavuus olisi kyseenalaista vuodesta 2020 lähtien, mikä perustui oletuksiin, että vuoden 2020 jälkeen ainoastaan muista viljelytuotteista kuin elintarvikkeista valmistetuille biopolttoaineille myönnettäisiin taloudellista tukea.
               
            
                  3.
               
               
                  Kolmas kanneperuste, joka perustuu menettelyä koskeviin virheisiin ja suhteellisuusperiaatteen loukkaamiseen, koska komissio vetosi epäjohdonmukaisiin ja keinotekoisiin perusteisiin evätessään rahoituksen Euroopan aluekehitysrahastosta.
               
            
                  4.
               
               
                  Neljäs kanneperuste, joka perustuu asetuksen N:o 1083/2006 41 artiklan rikkomiseen, koska komissio on arvioinnissaan mennyt merkityksellisessä toimintaohjelmassa asetettuja perusteita pidemmälle ja päätynyt toteamaan, että ainoastaan ”korkeinta kehitystasoa vastaavia” ja ”kaikkein innovatiivisimpia ja uusimpia ratkaisuja” olisi tuettava. Toimintaohjelmassa viitataan kuitenkin vain uusiin ja uudenaikaisiin ratkaisuihin, joita pitäisi tulkita Puolassa nykyisin vallitsevan teollisen ja kaupallisen kehityksen ja kyseisen alueen kehityksen edistämistä koskevan kokonaistavoitteen valossa.
               
            
                  5.
               
               
                  Viides kanneperuste, joka perustuu asetuksen N:o 1083/2006 41 artiklan rikkomiseen sekä hyvän hallinnon periaatteen, huolellisuusvelvoitteen ja perusteluvelvoitteen loukkaamiseen.
               
            
                  6.
               
               
                  Kuudes kanneperuste, joka perustuu menettelyä koskeviin virheisiin, menettelyn kohtuullista kestoa koskevan periaatteen ja hyvän hallinnon periaatteen loukkaamiseen sekä asetuksen N:o 1083/2006 41 artiklan 2 kohdan rikkomiseen; viimeksi mainitussa säännöksessä vahvistetaan kolmen kuukauden määräaika suurhankkeita koskevien päätösten tekemiselle. Kantaja väittää, että komissio on kehottanut Puolaa useita kertoja peruuttamaan hakemuksensa ja on toistanut samat kysymykset tai esittänyt uusia kysymyksiä, joilla ei ollut mitään merkitystä asian kannalta ja se on siten hidastanut menettelyä yli puolitoista vuotta ja heikentänyt siten ehdotetun hankkeen mahdollisuuksia tulla toteutetuksi.
               
            
         (1)  Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä sekä asetuksen (EY) N:o 1260/1999 kumoamisesta 11.7.2006 annettu neuvoston asetus (EY) N:o 1083/2006 (EUVL L 210, s. 25).
      
         (2)  Ehdotus bensiinin ja dieselpolttoaineiden laadusta annetun direktiivin 98/70/EY ja uusiutuvista lähteistä peräisin olevan energian käytön edistämisestä annetun direktiivin 2009/28/EY muuttamisesta annettavaksi Euroopan parlamentin ja neuvoston direktiiviksi COM(2012) 595 final